**Anexă**

 **la Hotărârea nr. 69/2021**

ACORD DE PARTENERIAT

**pentru implementarea unor măsuri pentru realizarea obiectivului de investiţii Drum Expres Cluj – Bistrița-Năsăud, componentă a proiectului Drumul expres Turda – Halmeu (Someș Expres)**

**Art. 1 Părțile Acordului de parteneriat**

1. Compania Națională de Administrare a Infrastructurii Rutiere SA (abreviat CNAIR), companie strategică de interes național, care se organizeaz și funcționează în condițiile OUG 84/2004 cu modificările și completările ulterioare, cu sediul în București, Sectorul 1, Bd-ul Dinicu Golescu nr. 38, cod fiscal RO16054368, în calitate de Beneficiar, denumită Lider de parteneriat și Partener 1, reprezentată prin Mariana IONIȚĂ, Director General, pe de o parte, și

2. Județul Cluj, **prin Consiliul Judeţean Cluj,** cu sediul în municipiul Cluj-Napoca, judeţul Cluj, cod poştal 400609, telefon: 0372/640070, fax: 0372/640000, cod de înregistrare fiscală 4288110, cont ……………. deschis la Trezoreria Municipiului Cluj-Napoca, în calitate de Autoritate Desemnată, denumită Partener 2, reprezentat legal de către domnul Alin TIȘE, având funcţia de Președinte al Consiliului Județean Cluj,

3. Județul Bistrița-Năsăud, **prin Consiliul Judeţean Bistrița-Năsăud,** cu sediul în municipiul Bistrița, P-ţa Petru Rareş, nr. 1-2, judeţul Bistriţa-Năsăud, cod poştal 420080, telefon: 0263/230741, fax: 0263/214750, cod de înregistrare fiscală 4347550, cont …………………. deschis la Trezoreria Municipiului Bistrița, în calitate de Autoritate Desemnată, denumită Partener 3, reprezentată legal de către domnul Emil Radu Moldovan, având funcţia de Președinte al Consiliului Județean Bistrița-Năsăud

în temeiul art. 5 din Ordonanţa de Urgenţă a Guvernului nr. 101/2020 privind unele măsuri pentru implementarea proiectelor cu finanţare din fonduri europene în vederea evitării riscului de dezangajare pentru perioada de programare 2014 – 2020;

au convenit încheierea prezentului Acord de parteneriat în vederea implementării unor măsuri pentru realizarea *Drum Expres Cluj – Bistrița-Năsăud*, componentă a proiectului *Drumul expres Turda – Halmeu (Someș Expres).*

**CAP. I DISPOZIŢII GENERALE**

Art. 2 Prezentul Acord este încheiat în scopul realizării, în comun, a obiectivului de investiţii Drum Expres Cluj – Bistrița-Năsăud.

Art. 3 Prezentul parteneriat nu are personalitate juridică şi nu constituie faţă de terţi o persoană distinctă de persoana partenerilor.

**CAP. II OBIECTUL ACORDULUI**

Art. 4 **(1)** Obiectul Acordului îl reprezintă asigurarea cadrului de reglementare a relaţiilor născute în baza prezentului parteneriat, între părţile Acordului, în vederea implementării obiectivului de investiţii, începând cu procesul organizării şi desfăşurării procedurii de achiziţie publică a Studiului de Fezabilitate al obiectivului de investiţii Drum Expres Cluj – Bistrița-Năsăud şi, totodată, valorificarea lui prin depunerea spre finanţare prin Programe Operaţionale, Mecanismul de Redresare şi Rezilienţă şi/sau alte surse de finanţare.

**(2)** Documentul de aplicare al prezentului parteneriat se extinde asupra relaţiilor născute în baza prezentului Acord, începând cu etapa de pregătire, de organizare a procedurii de achiziţie publică şi de atribuire a contractului şi continuând cu etapa post-atribuire, respectiv, executarea şi monitorizarea implementării viitorului contract de execuţie.

**CAP. III DURATA ACORDULUI**

Art. 5 Prezentul Acord se încheie cu o durată de valabilitate până la finalizarea şi recepţia finală a obiectivului de investiţii Drum Expres Cluj – Bistrița-Năsăud, efectuarea plăţilor şi restituirea garanţiei de bună execuţie, conform prevederilor contractului de achiziţie publică, și predarea acestuia către CNAIR.

Art. 6 După finalizarea şi recepţia Studiului de Fezabilitate, părţile prezentului Acord vor defini următoarele măsuri şi paşi de urmat pentru realizarea investiţiei. Acestea vor face obiectul unui act adiţional al prezentului Acord de parteneriat.

**CAP. IV ATRIBUŢIILE** ŞI **RESPONSABILITĂŢILE PARTENERILOR ACORDULUI**

| **Organizația** | **Descrierea activităților** | **Rezultate ale proiectului** | **Valoarea totală alocată** |
| --- | --- | --- | --- |
| CNAIRLider de parteneriat | Exproprierea pentru utilitate publică, conform OUG 101/2020, privind unele măsuri pentru implementarea proiectelor cu finanțare din fonduri europene în vederea evitării riscului de dezangajare pentru perioada de programare 2014 – 2020 | Realizare proceduri de expropriere, inclusiv plata despăgubirilor și soluționarea litigiilor aferente exproprierilor | se va estima la momentul depunerii cererii de finanțare |
| Contractarea serviciilor de realizare a auditului de siguranță rutieră | Realizare audit de siguranță rutieră | se va estima la momentul depunerii cererii de finanțare |
| Derularea procedurii de accesare a finanțării nerambursabile | Elaborarea și depunerea dosarului de finanțare | Echipa de implementare propusă |
| Derularea procedurii de implementare a proiectului | Elaborarea și depunerea cererilor de prefinanțare / plată/ rambursare | Echipa de implementare propusă |
| Participarea la recepția obiectivului | Proces verbal de recepție la terminarea lucrărilor | CNAIR |
| Preluarea obiectivului în administrare | Documentație specifică | CNAIR |
| JUDEȚUL CLUJPartener 2 | Derularea procedurilor de achiziție publică pentru elaborarea documentațiilor tehnico-economice și, ulterior, pentru execuția de lucrări, inclusiv încheierea și derularea contractelor – pentru sectorul de drum aflat pe raza județului | Elaborare Studiu de fezabilitateSupervizareProiectare și execuție | se va estima la momentul depunerii cererii de finanțare |
| Monitorizarea și urmărirea contractelor de achiziție publică | Documente specifice | JUDEȚUL CLUJ |
| Derularea procedurii de accesare a finanțării nerambursabile – participare în calitate de partener | Elaborarea și depunerea dosarului de finanțare | Echipa de implementare propusă |
| Derularea procedurii de implementare a proiectului – participare în calitate de partener | Elaborarea și depunerea cererilor de prefinanțare / plată/ rambursare | Echipa de implementare propusă |
| Participarea la recepția obiectivului | Proces verbal de recepție la terminarea lucrărilor | JUDEȚUL CLUJ |
| JUDEȚUL BISTRIȚA-NĂSĂUDPartener 3 | Derularea procedurilor de achiziție publică pentru elaborarea documentațiilor tehnico-economice și, ulterior, pentru execuția de lucrări, inclusiv încheierea și derularea contractelor – pentru sectorul de drum aflat pe raza județului | Elaborare Studiu de fezabilitateSupervizareProiectare și execuție | se va estima la momentul depunerii cererii de finanțare |
| Monitorizarea și urmărirea contractelor de achiziție publică | Documente specifice | JUDEȚUL BISTRIȚA-NĂSĂUD |
| Derularea procedurii de accesare a finanțării nerambursabile – participare în calitate de partener | Elaborarea și depunerea dosarului de finanțare | Echipa de implementare propusă |
| Derularea procedurii de implementare a proiectului – participare în calitate de partener | Elaborarea și depunerea cererilor de prefinanțare / plată/ rambursare | Echipa de implementare propusă |
| Participarea la recepția obiectivului | Proces verbal de recepție la terminarea lucrărilor | JUDEȚUL BISTRIȚA-NĂSĂUD |

**CAP. V COMUNICARE**

**Art. 7** Comunicarea între membrii parteneriatului se face în scris, prin adresă aprobată de conducătorii autorităţilor partenere.

Art. 8 Orice comunicare scrisă dintre membrii parteneriatului va indica denumirea proiectului şi numărul de identificare şi se va trimite prin poştă şi/sau fax şi/sau e-mail cu semnătură digitală şi/sau se va livra personal, la adresa corespunzătoare indicată de părţi în acest scop, în prezentul Acord.

Art. 9 Dacă expeditorul solicită confirmare de primire, va include această solicitare în comunicare. Expeditorul va cere confirmare de primire de fiecare dată când există un termen limită pentru primirea comunicării. În orice caz, expeditorul va lua toate măsurile necesare pentru a asigura primirea la termen a comunicării.

Art. 10 Când prezentul Acord prevede transmiterea într-un termen, emiterea unei aprobări în termen, consimţământ, propuneri de modificare sau a unei decizii, orice astfel de aprobare, consimţământ, propunere de modificare sau decizie nu vor fi refuzate sau amânate în mod nejustificat.

Art. 11 Orice comunicare între membrii prezentului Acord va fi transmisă în copie tuturor membrilor Acordului, astfel încât, fiecare să cunoască stadiul actualizat al proiectului/contractului.

Art. 12 Datele de contact

Datele de contact cu privire la prevederile prezentului Acord de parteneriat sunt următoarele:

………………..

**CAP. VI LIMBA ACORDULUI**

Art. 13 Limba prezentului Acord şi a tuturor comunicărilor scrise va fi limba oficială a Statului Român, respectiv, limba română.

**CAP. VII LEGEA APLICABILĂ**

Art. 14 Legea aplicabilă prezentului Contract este legea română, Contractul urmând a fi interpretat potrivit acestei legi.

**CAP.VIII SOLUŢIONAREA EVENTUALELOR DIVERGENŢE** ŞI **A LITIGIILOR**

Art. 15 Părţile vor depune toate eforturile pentru a rezolva pe cale amiabilă, prin tratative directe şi negociere amiabilă, orice neînţelegere sau dispute/divergenţe care se poate/pot ivi între ele, în cadrul sau în legătură cu îndeplinirea Acordului.

Art. 16 Dacă disputa nu a fost astfel soluţionată şi Părţile au, în continuare, divergenţe în legătură cu sau în îndeplinirea Acordului, acestea trebuie să se notifice reciproc şi în scris, în privinţa poziţiei lor asupra aspectului în dispută, precum şi cu privire la soluţia pe care o întrevăd pentru rezolvarea ei.

Art. 17 Dacă încercarea de soluţionare pe cale amiabilă eşuează sau dacă una dintre Părţi nu răspunde în termen [5 zile lucrătoare de la luarea la cunoştinţă a notificării] la solicitare, oricare din Părţi are dreptul de a se adresa instanţelor de judecată competente.

**CAP. IX FORŢA MAJORĂ**

Art. 19 Forţa majoră şi cazul fortuit exonerează de răspundere Părţile în cazul neexecutării parţiale sau totale a obligaţiilor asumate prin prezentul Acord, în conformitate cu prevederile art. 1351 din Codul civil.

Art. 20 Forţa majoră şi cazul fortuit trebuie dovedite.

Art. 21 Partea care invocă forţa majoră sau cazul fortuit are obligaţia să aducă la cunoştinţa celeilalte părţi, în scris, de îndată ce s-a produs evenimentul.

Art. 22 Partea care a invocat forţa majoră sau cazul fortuit are obligaţia să aducă la cunoştinţa celeilalte părţi încetarea cauzei acesteia de îndată ce evenimentul a luat sfârşit.

Art. 23 îndeplinirea Acordului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

Art. 24 Dacă forţa majoră acţionează sau se estimează că va acţiona o perioadă mai mare de 15 zile, fiecare parte va avea dreptul să notifice celeilalte părţi încetarea de plin drept a prezentului Acord, fără ca vreuna din părţi să poată pretinde celeilalte daune-interese.

**CAP. X DISPOZIŢII PRIVIND ÎNCETAREA/DENUNŢAREA UNILATERALĂ A** **ACORDULUI**

Art. 25 Prezentul Acord poate fi denunţat unilateral oricând, în scris, de către oricare dintre părţi, în acest caz, Acordul va înceta de a produce efecte juridice pentru partea care a denunţat prezentul Acord după expirarea unui termen de două zile calendaristice de la data recepţionării de către Autoritatea Contractantă Desemnată a informaţiei despre denunţare.

Art. 26 Partenerul nu poate denunţa prezentul Acord dacă necesităţile sale transmise către Autoritatea Contractantă Desemnată fac obiectul procedurii de achiziţie în derulare, iar denunţarea este făcută după data transmiterii în SICAP a documentaţiei de atribuire.

Art. 27 Parteneriatul îşi încetează activitatea ca urmare a următoarelor cauze:

a) expirarea duratei pentru care s-a încheiat prezentul Acord de parteneriat;

b) Prin acordul părţilor.

Art. 28 Neîndeplinirea sau îndeplinirea necorespunzătoare a activităţilor prevăzute în prezentul Acord atrage răspunderea părţii în cauză.

Art. 29 Prezentul Acord de parteneriat va putea fi modificat prin acte adiţionale aprobate şi semnate în condiţii similare celor în care a luat naştere Acordul prezent.

**Art. 30** Prezentul Acord intră în vigoare de la data semnării lui de către părţi.

Prezentul Acord, conţinând ……. pagini, este semnat la data de ……., în ….. exemplare originale, toate având aceeaşi forţă juridică, câte unul pentru fiecare parte membră.

|  |  |  |
| --- | --- | --- |
| COMPANIA NAȚIONALĂ DE ADMINISTRARE A INFRASTRUCTURII RUTIERE SA | Mariana IONIȚĂ**DIRECTOR GENERAL** | **Data****Semnătura** |
| **JUDEȚUL CLUJ****CONSILIUL JUDEȚEAN** | **Alin TIȘE****PREȘEDINTE** | **Data****Semnătura** |
| **JUDEŢUL BISTRIȚA-NĂSĂUD** **CONSILIUL JUDEȚEAN** | **Emil Radu MOLDOVAN****PREȘEDINTE** | **Data****Semnătura** |

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**